En nom de nostre seigneur amen. Par la teneur de cest present publique instrument, a tous apparaisse euidalment que, en l’an de l’incarnacion nostre seigneur conrrent mil troix cents quatre vins et dix neuf, le samedi peultime jour du mois d’auoust, enuiron heure de midi d’icellui jour, en l’ostel et monastere dez Chartreux prez de Diion ou claustre d’icellui monastere, deuent la selle autrement la Chambre de frares Jaques de Balmes, religieux et chartreux dudit monastere, en la presence de moy Michiel le cure de Saint Seingne clerc demorent à Diion coadiuteur du tabellion de Diion pour mondit seigneur le duc, et dez tesmeingns cy aprez escrips, furent presens en leurs propres personnes ledit religieux chartreux lui assistent procureur dez religieux prieur et couuent dudit monastere d’une part et messire Jehan Belin de Janley prebstre d’autre part, lequel messire Jehan Belin addressa sa parole audit lui assistent procureur en la maniere que s’ensuit: Sire je seuix venuz par deuers vous, comme au procureur de ceans, au deffault de ce que je ne peuix trouer monsieur le prieur de ceans que il est hors de ce pais quant ad present. Si, comme l’on m’a dit, il est vray que Gillote, femme fut Lasselin Juliot de Janley, vous a vendu certaing heritage, c’est assauoir deux pieces de riuere, l’une sur l’Oiche, et l’autre d’ung terreaul appelle le Terreaul Juliot, pour le prix et somme de huit frans d’or, et a ce este fait peuix ung an enca, lezquielx huit frans d’or je, comme pluix prochain de la dite Gillote, vous a apportes et lez vous presente ycy realment et de fait en la presence de ce notaire et de cez tesmeings cy presens estens, en rachetent mondit heritage selont la costume dudit lieu auent ce que l’an et le jour soient passez aprez la vendue dudit heritage, en protestent qui ne me tourne a preiudice de rauoir mondit heritage ou cas que autre chose n’y ferez auent ledit terme de droit et de la dite costume, si comme je vous requier. Auquiel ledit lui assistent procureur respondit en la maniere que s’ensuit ou en paroles semblables en effait et en substence: Sire j’ai bien entendu ce que vous m’auez dit, maiz en verite je ne scet s’il est ainsy comme vous dites que nous auons plusieurs autres acquests a Janley et autre part dont je ne seuix pas memoratis par cuer; maiz je regardera et visitera es papiers de ceans se j’en trouera riens, et se j’en troue riens, dan prieur venu, l’on vous y fera toute raison et tant que vous vous en tenies pour bien conttent. De et sur laquelle presentacion ainsy faite par ledit messire Jehan Belin, et de la dite response ainsy faite par ledit lui assistent procureur, et de et sur toutes lezquelles choses et vne chascune d’icelles, ledit messire Jehan Belin a grant instence requit et demanda instrument a moy ledit jure a lui estre fait grosse et mis en forme deue soubz le seel de monseigneur le duc de Bourgoingne, lequiel de mon office ad sa pencion je lui octroya en la maniere que dit est. Presens Nycholas Odenet de Tar le Chaistel et Jacob le Mairet de Villers soubz Geurey ad ce presens estens. En tesmoing de ce, j’ay requis et obtenu le seel de la dite court monseigneur le duc estre mis ad cest present publique instrument fait et donne l’an, mois, jour, heure et lieu dessus diz, presens les dessus diz. — M.L., cure.